Ettepanek: NÕUKOGU RAKENDUSOTSUS, millega Itaalial lubatakse kindlaksmääratud geograafilistes piirkondades kohaldada gaasiõli ja kütteks kasutatava veeldatud naftagaasi (LPG) vähendatud maksumäärasid vastavalt direktiivi 2003/96/EÜ artiklile 19 /* COM/2014/0395 final - 2014/0200 (NLE) */





SELETUSKIRI 1. ETTEPANEKU TAUST · Ettepaneku põhjused ja eesmärgid Energiatoodete ja elektrienergia maksustamine Euroopa Liidus on reguleeritud nõukogu direktiiviga 2003/96/EÜ ([1]) (edaspidi „energia maksustamise direktiiv” või „direktiiv”). Direktiivi artikli 19 lõike 1 kohaselt võib nõukogu komisjoni ettepaneku põhjal lisaks eelkõige artiklite 5, 15 ja 17 sätetele ühehäälselt lubada liikmesriigil kehtestada täiendav maksuvabastus või -vähendus teatavatel poliitilistel kaalutlustel. Käesoleva ettepaneku eesmärk on lubada Itaalial kohaldada teatavates eriti ebasoodsas olukorras olevates piirkondades gaasiõli ja kütteks kasutatava veeldatud naftagaasi (LPG) vähendatud maksumäärasid, et osaliselt korvata kõnealustes geograafilistes piirkondades elavate isikute lisakulutusi kütmisele. Kütmiskulud on suured nende alade väga karmide kliimatingimuste tõttu või siis karmide kliimatingimuste ja saarelise asendi tõttu, millele lisanduvad raskused kütteaine hankimisel. · Üldine taust 31. mai 2012. aasta kirjas küsisid Itaalia ametiasutused luba kohaldada teatavates eriti ebasoodsas olukorras olevates geograafilistes piirkondades gaasiõli ja kütteks kasutatava veeldatud naftagaasi vähendatud maksumäärasid, uuendades nõukogu 7. aprilli 2008. aasta otsust 2008/318/EÜ, millega Itaalial lubatakse kindlaksmääratud geograafilistes piirkondades kohaldada gaasiõli ja kütteks kasutatava veeldatud naftagaasi (LPG) vähendatud maksumäärasid vastavalt direktiivi 2003/96/EÜ ([2]) artiklile 19. Nimetatud otsusega lubati Itaalial kuni 31. detsembrini 2012 kohaldada teatavates eriti ebasoodsas olukorras olevates piirkondades olmekütuse ja kütteks kasutatava veeldatud naftagaasi vähendatud aktsiisimäärasid. Lisaks taotlevad Itaalia ametiasutused loa kohaldamisala laiendamist kohalikele omavalitsustele provintsides, kus üle 70 % omavalitsustest kuuluvad kliimavööndisse F, kuid nad ise ei kuulu kliimavööndisse F. Itaalia ametiasutused esitasid lisateavet ja selgitusi 4. detsembril 2012, 16. juulil 2013, 31. detsembril 2013 ja 22. jaanuaril 2014. Itaalia ametiasutused teatasid 19. märtsi 2014. aasta kirjaga komisjonile, et nad taotlevad nõukogu otsusega 2008/318/EÜ antud loa pikendamist kuueks aastaks, lisamata loetellu uusi omavalitsusi, nagu algselt taotleti. Erandi taotlemise põhjendamiseks osutab Itaalia oma territooriumi kliima- ja geograafiliste tingimuste mitmekesisusele. Gaasiõli ja kütteks kasutatava veeldatud naftagaasi riiklikud aktsiisimäärad on Itaalias suhteliselt kõrged. Selleks et vältida kütmisest eriti sõltuvate teatavate tarbijate ülemäärast koormamist, vähendas Itaalia oma territooriumi teatavates osades maksumäärasid ja soovib ka edaspidi kohaldada vähendatud maksumäärasid, mis võeti kasutusele 2006. aastal. Maksuvähendus on kuni 129,11 eurot 1000 liitri kohta gaasiõli puhul (mis langetab kohaldatava maksumäära 274,10 euroni 1000 liitri kohta) ja 159,07 eurot 1000 kg veeldatud naftagaasi kohta (mis langetab kohaldatava maksumäära 30,87 euroni 1000 kg kohta). Kohaldatavad maksumäärad on kõrgemad kui direktiivis ettenähtud alammäärad. Maksuvähendust kohaldatakse geograafilistes piirkondades, mis vastavad järgmistele kriteeriumidele. Vastavalt Itaalia seaduse nr 448/1998 artikli 8 lõikele 10 kohaldatakse soodustust kõnealuste kütuste (gaasiõli ja veeldatud naftagaasi) varudele, mida kasutatakse omavalitsustes, · mis kuuluvad kliimavööndisse F, nagu on osutatud presidendi 26. augusti 1993. aasta dekreedis nr 412; · kus ei ole gaasivõrku ja mis kuuluvad kliimavööndisse E, nagu on osutatud eespool nimetatud presidendi dekreedis 412/1993. Vastavalt seaduse nr 448/1998 artikli 8 lõike 10 punkti c alapunktile 4 tühistatakse sel juhul soodustus niipea, kui omavalitsus ühendatakse gaasivõrguga; · mis asuvad Sardiinia piirkonnas ja väikesaartel, kui asjaomases omavalitsusüksuses puudub juurdepääs maagaasivõrgule; see määratlus hõlmab kõiki Itaalia saari, v.a Sitsiiliat. Maksusoodustust ei saa kombineerida muu aktsiisivähendusega. Itaalia ametiasutuste sõnul põhinevad erinevad maksumäärad objektiivsetel kriteeriumidel ja nende eesmärk on tagada, et need piirkonnad moodustaksid ülejäänud Itaalia territooriumiga pideva geograafilise terviku, s.t asetada abikõlblike piirkondade elanikud võrdsemale alusele ülejäänud Itaalia elanikega, vähendades nende ülemäära kõrgeid kütmiskulusid. Maksuvähenduse summa on kõigi kasutajate jaoks sama; selle ainus eesmärk on osaliselt vähendada abikõlblike piirkondade elanike jaoks täiendavaid küttekulusid, mis on tingitud külmast kliimast või raskustest kütteainete hankimisel. Itaalia ametiasutuste sõnul on mägipiirkondades veeldatud naftagaasi transpordi lisakulu 120 % suurem kui ülejäänud riigis ja gaasiõli puhul 132 % suurem. Itaalia ametiasutuste sõnul võrdub kliimavööndites E ja F kohaldatav maksuvähendus keskmiselt 11–12 %ga gaasiõli ja kütteks kasutatava veeldatud naftagaasi hinnast. Nimetatud näitajaid tuleb võrrelda keskmiste küttekuludega: kliimavööndis E on need kliimatingimuste tõttu 90 % suuremad kui kogu riigi keskmine ja kliimavööndis F 170 % suuremad kui kogu riigi keskmine. Saarte eripära on see, et nende geograafilise asendi tõttu on kütusega varustamine piiratud ning lisatranspordikulude tõttu on selle hind kõrgem kui Itaalia maismaaosas. Itaalia ametiasutused kinnitasid, et maksuvähenduse tulemus ei ole ülekompenseerimine ning see ei langeta veeldatud naftagaasi ja gaasiõli hindu madalamale kui maismaal. Seoses toetuse kohaldamisega väikesaartel tuleb arvesse võtta, et kõnealustes kohtades on logistikaahela kulud kahtlemata kallimad kui Itaalia maismaaosas. Suuremad kulud tulenevad esmase logistika puudumisest, mis suurendab jaotuskulusid. Suuremad kulud tekivad sageli ka juurdepääsuteedega seotud probleemide, maismaaga võrreldes suuremate mootorikütusekulude ning väikesaartele pääsemise transpordikulude ja üksikute tarnete piiratud koguse tõttu. Itaalia ametiasutuste hinnangul on need kulud ligikaudu 10–15 % suuremad kui vastavad kulud Itaalia maismaaosas. Itaalia ametiasutused selgitavad, et viimase kolme aasta jooksul on nimetatud meetmega vähendatud kütteks kasutatava veeldatud naftagaasi ja gaasiõli lõplikku ostuhinda ligikaudu 10 %. Itaalia ametiasutused selgitavad, et nendes piirkondades puudub juurdepääs maagaasivõrgule, mis paneb mägipiirkondade omavalitsusüksused, Sardiinia ja väikesaared veelgi ebasoodsamasse olukorda. Meetme iga-aastane eelarveline kulu on ligikaudu 230 miljonit eurot. · Ettepaneku valdkonnas kehtivad õigusnormid Nõukogu 27. oktoobri 2003. aasta direktiiv 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik, ning nõukogu 7. aprilli 2008. aasta otsus 2008/318/EÜ, millega Itaalial lubatakse kindlaksmääratud geograafilistes piirkondades kohaldada gaasiõli ja kütteks kasutatava veeldatud naftagaasi (LPG) vähendatud maksumäärasid vastavalt direktiivi 2003/96/EÜ artiklile 19. Kooskõla Euroopa Liidu muude tegevuspõhimõtete ja eesmärkidega Komisjon vaatab läbi kõik taotlused energia maksustamise direktiivi artikli 19 põhjal erandi tegemiseks, võttes muu hulgas arvesse siseturu nõuetekohast toimimist ning vajadust tagada õiglane konkurents ja ELi tervishoiu-, keskkonna-, energeetika- ja transpordipoliitika toimimine. Erinevate maksumääradega vähendatakse osaliselt täiendavaid küttekulusid, mis tekivad elanikel Itaalia teatavates geograafilistes piirkondades, mis on võrreldes ülejäänud territooriumiga eriti ebasoodsas olukorras ning mille puhul tekitaks kütteks kasutatava veeldatud naftagaasi ja gaasiõli suhtes kohaldatav tavapärane maksumäär seega ülemäärase maksukoormuse. Geograafiliselt ebasoodsad tingimused põhjustavad täiendavaid küttekulusid, mis on tingitud rasketest kliimatingimustest või selliste alade saarelisest asendist, millele lisandub alternatiivsete kütteallikate puudumine, eelkõige maagaasivõrgule juurdepääsu puudumine. Nii gaasiõli kui ka veeldatud naftagaasi vähendatud maksumäär on endiselt kõrgem kui energia maksustamise direktiivis sätestatud ELi madalaimad maksustamistasemed ja sellega vähendatakse kõnealustes geograafilistes piirkondades tekkivaid täiendavaid küttekulusid vaid osaliselt. Seega võib järeldada, et kõnealune maksuvähendus vastab eesmärgile anda maksusoodustus energiatõhususe nimel. Meedet ei peeta kokkusobimatuks ELi asjakohaste keskkonna- ja energiapõhimõtetega. Lisaks on meede vastuvõetav, lähtudes siseturu nõuetekohasest toimimisest ja ausa konkurentsi tagamise vajadusest. Sellega üksnes püütakse osaliselt korvata kõnealuste piirkondade objektiivsetest tingimustest tulenevaid täiendavaid küttekulusid. Kõnealune maksuvähendus ei kumuleeru ühegi teise maksuvähendusega ning seda ei kohaldata ühelgi muul kütteainete kasutamise otstarbel kui ruumide kütmiseks. Energia maksustamise direktiivi artikli 19 lõikes 2 sätestatakse, et asjaomase artikli alusel võetud meetmed peavad olema piiratud kestusega, ning nähakse ette ajavahemik, mis kestab kõige rohkem kuus aastat ja mille lõppedes on võimalik meetmeid uuendada. Komisjon on seisukohal, et kuna see on ajutist laadi maksumeede, peaks selle pikendamine andma Itaaliale piisavalt aega hinnata meetme keskkonnamõju ning võtta kasutusele energiatõhususe suurendamist stimuleerivad meetmed. Meetme pikendamine peaks andma Itaalia ametiasutustele piisavalt aega sellise hinnangu jaoks vajaliku teabe kogumiseks. Samuti annab see märku, et tulevikus keskendutakse sihipärasematele energia säästva kasutamise meetmetele, et suurendada energiatõhusust ja avaldada keskkonnale positiivset mõju. Nimetatud põhjustel näib praegusel etapil asjakohane anda luba kolmeks aastaks. Riigiabi eeskirjad Itaalia ametiasutuste kavandatav vähendatud maksumäär 274,10 eurot 1000 liitri gaasiõli kohta ja 30,87 eurot 1000 kg kütteks kasutatava veeldatud naftagaasi kohta on suurem kui ELi madalaimad maksustamistasemed vastavalt direktiivi 2003/96/EÜ artiklile 9. Meede on seega hõlmatud määruse 800/2008/EÜ ([3]) artikliga 25 („üldine grupierandi määrus”) ning seda võib seega pidada siseturuga kokkusobivaks ja teavitamiskohustusest vabastatuks. Üldise grupierandi määruse kehtivusaeg oli algselt kuni 31. detsembrini 2013, kuid seda pikendati komisjoni määrusega 1224/2013/EL ([4]) 30. juunini 2014. Juhul kui komisjon kehtestab uued riigiabi eeskirjad enne nõukogu otsust käesoleva ettepaneku kohta, tuleb teatamiskohustus uute eeskirjade kohaselt üle vaadata. 2. KONSULTEERIMINE HUVITATUD ISIKUTEGA JA MÕJU HINDAMINE · Konsulteerimine huvitatud isikutega Käesolev ettepanek puudutab ainult Itaaliat. · Eksperdiarvamuste kogumine ja kasutamine Välisekspertide arvamusi ei olnud vaja kasutada. · Mõju hindamine Käesolevas ettepanekus käsitletakse ühe liikmesriigi taotlusel talle antud luba. 3. ETTEPANEKU ÕIGUSLIK KÜLG Ettepaneku eesmärk on lubada Itaalial teha erand nõukogu direktiivi 2003/96/EÜ üldsätetest ning kohaldada gaasiõli ja kütteks kasutatava veeldatud naftagaasi vähendatud maksumäärasid. Õiguslik alus Nõukogu direktiivi 2003/96/EÜ artikkel 19. Subsidiaarsuse põhimõte Euroopa Liidu toimimise lepingu artikliga 113 hõlmatud kaudse maksustamise valdkond ei ole ELi toimimise lepingu artikli 3 kohaselt iseenesest Euroopa Liidu ainupädevuses. Samas on liikmesriikide pädevus selles valdkonnas ELi kehtiva õigusega rangelt reguleeritud ja piiratud. Direktiivi 2003/96/EÜ artikli 19 kohaselt võib üksnes nõukogu lubada liikmesriigil kehtestada selle sätte kohaseid täiendavaid maksuvabastusi või -vähendusi. Liikmesriigid ei saa nõukogu asemel seda otsust vastu võtta. Ettepanek on seega kooskõlas subsidiaarsuse põhimõttega. Proportsionaalsuse põhimõte Ettepanek on kooskõlas proportsionaalsuse põhimõttega. Maksuvähendus ei ületa kõnealuse eesmärgi saavutamiseks vajaminevat (vt eespool siseturgu ja ausat konkurentsi käsitlevad kaalutlused). Õigusakti valik Kavandatav vahend: nõukogu rakendusotsus. Direktiivi 2003/96 artikliga 19 on ette nähtud üksnes kõnealust liiki õigusakt. 4. MÕJU EELARVELE Meetmega ei kaasne liidule rahalist ega halduskoormust. Ettepanek ei mõjuta seega liidu eelarvet. 2014/0200 (NLE) Ettepanek: NÕUKOGU RAKENDUSOTSUS, millega Itaalial lubatakse kindlaksmääratud geograafilistes piirkondades kohaldada gaasiõli ja kütteks kasutatava veeldatud naftagaasi (LPG) vähendatud maksumäärasid vastavalt direktiivi 2003/96/EÜ artiklile 19 EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse nõukogu 27. oktoobri 2003. aasta direktiivi 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik, ([5]) eriti selle artikli 19 lõiget 1, võttes arvesse Euroopa Komisjoni ettepanekut ning arvestades järgmist: (1) Direktiivi 2003/96/EÜ artikli 19 lõike 1 kohaselt lubati Itaalial teatavates eriti ebasoodsas olukorras olevates piirkondades kohaldada gaasiõli ja kütteks kasutatava veeldatud naftagaasi vähendatud aktsiisimäärasid. Luba anti kuni 31. detsembrini 2012 nõukogu 7. aprilli 2008. aasta otsusega 2008/318/EÜ, millega Itaalial lubatakse kindlaksmääratud geograafilistes piirkondades kohaldada gaasiõli ja kütteks kasutatava veeldatud naftagaasi (LPG) vähendatud maksumäärasid vastavalt direktiivi 2003/96/EÜ ([6]) artiklile 19. (2) 31. mai 2012. aasta kirjas küsisid Itaalia ametiasutused luba kohaldada teatavates eriti ebasoodsas olukorras olevates geograafilistes piirkondades gaasiõli ja kütteks kasutatava veeldatud naftagaasi vähendatud maksumäärasid, et jätkata mõnes piirkonnas eespool nimetatud otsuse raames rakendatud praktikat enne selle kehtivusaja lõppemist. Itaalia ametiasutused esitasid lisateabe ja selgitused 4. detsembril 2012, 16. juulil 2013, 31. detsembril 2013 ja 22. jaanuaril 2014. Itaalia ametiasutused taotlesid 19. märtsi 2014. aasta kirjas nõukogu otsusega 2008/318/EÜ antud loa pikendamist ilma selle territoriaalset kohaldamisala muutmata. Luba taotleti ajavahemikuks 1. jaanuar 2013 kuni 31. detsember 2018. (3) Itaalia territooriumi kliima- ja geograafilised tingimused on väga mitmekesised. Võttes arvesse oma territooriumi eripärasid, kehtestas Itaalia vähendatud maksumäärad gaasiõlile ja veeldatud naftagaasile, et osaliselt korvata teatavate geograafiliste piirkondade elanike jaoks ülemäära kõrgeid kütmiskulusid. (4) Erinevad maksumäärad põhinevad objektiivsetel kriteeriumidel ja nende eesmärk on asetada abikõlblike piirkondade elanikud võrdsemale alusele ülejäänud Itaalia elanikega, vähendades nende ülemäära kõrgeid kütmiskulusid, mis on tingitud rasketest kliimatingimustest või raskustest kütuse hankimisel võrreldes ülejäänud Itaalia territooriumiga. (5) Maksuvähendust kohaldatakse geograafilistes piirkondades, mis vastavad järgmistele kriteeriumidele: i) kõige raskemad kliimatingimused Itaalia territooriumil (presidendi 1993. aasta dekreedi nr 412 kohaselt vööndisse F kuuluvad omavalitsusüksused ([7])); rasked kliimatingimused, millele lisanduvad raskused kütuse hankimisel (presidendi 1993. aasta dekreedi nr 412 kohaselt vööndisse E kuuluvad omavalitsusüksused, kui asjaomases omavalitsusüksuses puudub juurdepääs maagaasivõrgule); geograafiline eraldatus, millele lisanduvad raskused ja suured kulud kütuse hankimisel: Sardiinia ja väikesaared. Kuna maagaasivõrgu arendamine vähendaks oluliselt täiendavaid küttekulusid ning tagaks saadaolevate kütteainete mitmekesisuse, kohaldatakse asjaomastes omavalitsusüksustes vähendatud maksumäärasid kuni maagaasivõrgu valmimiseni, kui see on asjakohane. (6) Komisjon vaatas meetme läbi ja leidis, et kõnealuse meetme rakendamine ei moonuta konkurentsi ega takista siseturu toimimist ning ei ole vastuolus ELi keskkonna-, energeetika- ja transpordipoliitikaga. Nii gaasiõli kui ka veeldatud naftagaasi vähendatud maksumäär on endiselt kõrgem kui direktiivis 2003/96/EÜ sätestatud ELi madalaimad maksustamistasemed ja see vähendab kõnealustes geograafilistes piirkondades tekkivaid täiendavaid küttekulusid vaid osaliselt. (7) Käesolevat meedet kohaldatakse ainult (nii üksikisikute kui ka ettevõtjate) ruumide kütmise suhtes; seda ei kohaldata kõnealuste toodete teistsuguse äriotstarbelise kasutamise korral. Itaalia ametiasutuste teatel käsitletakse ettevõtjate maksusoodustuse summat igal eraldi juhul vastavalt komisjoni 18. detsembri 2013. aasta määrusele (EL) nr 1407/2013, milles käsitletakse ELi toimimise lepingu artiklite 107 ja 108 kohaldamist vähese tähtsusega abi suhtes ([8]). Kui mõne üksiku ettevõtja kasu ületab kõnealuses määruses sätestatud ülemmäära, teavitatakse sellest komisjoni vastavalt nõukogu 22. juuli 2013. aasta määrusele (EL) nr 734/2013, millega muudetakse määrust (EÜ) nr 659/1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks ([9]). (8) Võttes arvesse meetme võimalikke keskkonnamõjusid, näib praegusel etapil asjakohane anda luba kolmeks aastaks. Nimetatud kohaldamisaeg annaks Itaalia ametiasutustele piisavalt aega, et hinnata meetme keskkonnamõju, ning samuti viitab see sellele, et tulevikus tuleks kasutada sihipärasemaid energia säästmise meetmeid, et parandada energiatõhusust ja tagada positiivne mõju keskkonnale, ON VASTU VÕTNUD KÄESOLEVA OTSUSE: Artikkel 1 Itaalial lubatakse kohaldada gaasiõli ja kütteks kasutatava veeldatud naftagaasi vähendatud maksumäära järgmistes ebasoodsas olukorras olevates geograafilistes piirkondades: 1. Presidendi 26. augusti 1993. aasta dekreedi nr 412 kohaselt kliimavööndisse F kuuluvad omavalitsusüksused. 2. Presidendi 26. augusti 1993. aasta dekreedi nr 412 kohaselt kliimavööndisse E kuuluvad omavalitsusüksused. 3. Sardiinia ja väikesaarte omavalitsusüksused ([10]). Et vältida ülekompenseerimist, ei tohi maksuvähendus olla suurem kui kõnealuste piirkondade lisakulud kütmisele. Eriti Sardiinia ja väikesaarte puhul ei tohi maksuvähendus sellest tulenevalt viia hinda Itaalia maismaaosa sama kütteaine hinnast madalamale tasemele. Vähendatud maksumäär vastab nõukogu direktiivis 2003/96/EÜ kehtestatud nõuetele, eelkõige sama direktiivi artiklis 9 kehtestatud maksustamise alammääradele. Artikkel 2 Lisa punktides 2 ja 3 osutatud geograafiliste piirkondade abikõlblikkus sõltub sellest, kas omavalitsusüksusel puudub juurdepääs maagaasivõrgule. Artikkel 3 Käesolev otsus jõustub selle teatavakstegemise päeval. Otsus kaotab kehtivuse kolm aastat pärast seda. Artikkel 4 Käesolev otsus on adresseeritud Itaalia Vabariigile. Brüssel, Nõukogu nimel eesistuja ([1]) Nõukogu direktiiv 2003/96/EÜ, 27. oktoober 2003, millega korraldatakse ümber energiatoodete ja elektrienergia maksustamise ühenduse raamistik (ELT L 283, 31.10.2003, lk 51). Direktiivi on viimati muudetud direktiividega 2004/74/EÜ ja 2004/75/EÜ (ELT L 157, 30.4.2004, lk 87 ja lk 100). ([2]) ELT L 109, 19.4.2008, lk 27–29. ([3]) Komisjoni määrus (EÜ) nr 800/2008/EÜ, 6. august 2008, EÜ asutamislepingu artiklite 87 ja 88 kohaldamise kohta, millega teatavat liiki abi tunnistatakse ühisturuga kokkusobivaks, ELT L 214, 9.8.2008, lk. 3. ([4]) ELT L 320, 30.11.2013. ([5]) ELT L 283, 31.10.2003, lk 51. Direktiivi on viimati muudetud direktiiviga 2004/75/EÜ (ELT L 157, 30.4.2004, lk 100). ([6]) ELT L 109, 19.4.2008, lk 27–29. ([7]) Presidendi 1993. aasta dekreedis nr 412 jaotatakse Itaalia territoorium kuueks kliimavööndiks (A–F). Jaotus põhineb „päevakraadidel”, mis viitavad nende päevade arvule aastas, mil välistemperatuur erineb optimaalsest 20 C° ja kütmine on seega vajalik. ([8]) ELT L 352, 24.12.2013, lk 1. ([9]) ELT L 204, 31.7.2013, lk 15. ([10]) Kõik Itaalia saared, v.a Sitsiilia.